Microsoft Windows

Microsoft Windows – grupė komercinių operacinių sistemų, skirtų asmeniniams kompiuteriams. Pirmoji Windows operacinė sistema pristatyta 1985 metais, o šiuo metu dominuoja pasaulio asmeninių kompiuterių rinkoje. Kartu su operacine sistema pateikiamos ir kai kurios programos, pvz., Windows Media Player, Internet Explorer.

Windows sistemos kuriamos daugiausiai su IBM PC suderinamiems kompiuteriams (Intel x86 architektūros pagrindu), nors buvo ir versijų, skirtų Digital Alpha ir PowerPC platformoms, o šiuo metu yra Windows RT (paremta Windows 8, vėliau 8.1) versija, skirta ARM ir pan. procesoriams.

Visų Windows sistemų veikimas (procesų valdymas) yra pagrįstas pranešimų eile: atskiri procesai valdymą gauna, iš bendros eilės išrinkus kitų procesų (ar operacinės sistemos) sugeneruotus valdymo pranešimus. Tokio tipo architektūra leidžia lengvai realizuoti objektinio programavimo galimybes operacinėje sistemoje ir vartotojo aplinkoje, garantuoja gana greitą sistemos reakciją į išorės įvykius (pvz., vartotojo veiksmus), esant mažam sistemos apkrovimui, tačiau apriboja sistemos stabilumą ir našumą, esant kritinėms apkrovoms ir neleidžia programoms dirbti realiu laiku.

Versijos 
Windows terminas taikomas kelioms produktų kartoms, kurios gali būti grupuojamos kategorijomis:

 16 bitų operacinė aplinka. Šios kartos sistemos dažnai laikomos tik grafiniu apvalkalu MS-DOS failinei sistemai, bet 16-bitų Windows versijos jau turėjo savą vykdomųjų failų formatą ir pateikė savo įrenginių tvarkykles (vaizdo, spausdinimo, pelės, klaviatūros ir garso). Taip pat nuo pat pradžių buvo galimybė dirbti daugialypėje aplinkoje (su keliom programom vienu metu). Taip pat, buvo įdiegta virtualios atminties posistemė, leidžianti naudoti daugiau operatyviosios atminties, nei yra fiziškai. Šios kartos versijos – Windows 1.0 (1985), Windows 2.0 (1987) bei šiai artima versija Windows/286.

 Hibridinė 16/32 bitų operacinė aplinka. Windows/386 versijoje įvesta 32-bitų apsaugoto režimo branduolys ir virtualios mašinos monitorius, virtualizuojantis disko kontrolerį, vaizdo plokštę, klaviatūros, pelės, taimerio ir pertraukimų kontrolerius. Windows 3.0 (1990) ir Windows 3.1 (1992) įvesti papildomi patobulinimai. Taip pat buvo palaikomas 16-bitų apsaugotas režimas, leidžiantis vykdyti programas, kurios nenaudojo Windows paslaugų.

 Hibridinė 16/32 bitų operacinė sistema. Windows 3.11 versijoje įdiegtas 32-Bitų failų priėjimas leido Windows sistemai veikti nepriklausomai nuo DOS failų valdymo. Windows 95 įvesti ilgi failų vardai, o MS-DOS įdiegtas Windows viduje. Vėliau išleistos dvi žymiai pažangesnės Windows 98 versijos, o 2000 metais – Windows Me, naudojusi tą patį kodą, bet imitavusi Windows 2000 grafinę aplinką.

 32 bitų operacinė sistema sukurtos kaip žymiai patikimesnės sistemos, nesiremiančios DOS. Pirmoji versija buvo Windows NT 3.1, paremta kartu su IBM sukurtos OS/2 sistemos kodu bei Windows 3.0 grafine aplinka (1993, pažymėta „3.1“, kad būtų 1 daugiau nei pagrindinių konkurentų OS/2 2.1), vėliau išleista NT 3.5 (1994), NT 3.51 (1995) ir NT 4.0 (1996). Pastaroji naudojo Windows 95 grafinę aplinką. Vėliau Microsoft siekė sujungti namų ir verslo vartotojų operacines sistemas išleisdami Windows 2000, bet galiausiai ši sistema išleista kaip verslo vartotojams skirta sistema. Vėliau išleista Windows XP jau pritaikyta ir namų vartotojams. Serveriams išleista Windows Server 2003 versija, o mobiliems įrenginiams – Windows CE.

 64 bitų operacinė sistema, naujausia karta, sukurta AMD AMD64 procesorių architektūrai bei dviem Intel alternatyvoms (IA-64 ir EM64T) – Windows XP x64 Edition ir Windows Server 2003.

Laiko juosta

Versijos

Windows 1.x 
Pirmoji Windows versija: 16 spalvų, langai nepersidengia, mažai programų, nieko panašaus, ką dabar vadiname darbalaukiu. Veikia tik kaip MS-DOS papildymas.

Windows 2.x 
Antroji Windows karta. Atsirado persidengiantys langai, „Maximize“/„Minimize“ sąvokos. Veikia tik kaip MS-DOS papildymas.

Windows 3.x 

Trečioji Windows karta. Vis ne tokia savarankiška kaip ateinančios, tačiau daug patogesnė: pradėjo atsirasti darbui tinkle skirtos galimybės, darbalaukis tampa kažkuo panašesniu į tai, ką mes dabar naudojam, dalis MS-DOS programų nuo šiol gali veikti Windows languose (anksčiau to nebuvo). Atsirado nemirtingas Solitaire žaidimas, bei šiuolaikiškas Control Panel. Daug didesnis ekrano spalvų palaikymas, nei buvo anksčiau.

Windows 95 

Ketvirtoji Windows karta, atnešusi į pasaulį iš esmės mažai kuo nuo jos pasirodymo pasikeitusį darbalaukį. Skirtingai nei prieš tai buvusios Windows kartos – tai savarankiška operacinė sistema (bet dar glaudžiai susijusi su MS-DOS).

Windows 98 
Glaudžiai integruotas į sistemą Microsoft Internet Explorer, bei kitų naršyklių neskubėjimas tinkamai reaguoti į tai, padarė taip, kad nuo to laiko ši naršyklė užima gana geras pozicijas interneto naršyklių rinkoje. Atsirado integruotas DVD, interneto prieigos dalinimosi palaikymas. Nors ir daug pakeitimų, tačiau ši operacinė sistema dar daug kuo susijusi su MS-DOS.

Windows NT 3.51 

Skirtingai nei prieš tai buvusios Windows versijos, ši yra paremta visiškai kitokiu, daug stabilesniu, NT branduoliu (prieš tai buvusios Windows versijos ilgai veikdamos dažnai nustodavo veikti, be jokios priežasties).
NT branduolys ypatingas tuo, kad gali veikti įvairiose procesorių architektūrose (žinoma, jei OS yra sukompiliuota jai), be to, nėra jokios būtinybės įdiegti tame pačiame kompiuteryje MS-DOS.

Nors šios šeimos operacinės sistemos buvo išleistos tais pačiais metais kaip Windows 95, tačiau NT 3.51 visgi pasižymėjo šiek tiek senovišku darbalaukiu (panašiu į Windows 3.11). Microsoft’o žadėtas darbalaukio atnaujinimas nors ir buvo pasiekęs beta stadiją, tačiau taip ir nebuvo išleistas.

Pirmoji NT branduoliu paremta operacinė sistema pasirodė 1993 metais. Ji buvo žymima 3.1 (nes tuo metu buvo kaip tik pasirodęs kitas MS produktas su analogiška versija). NT branduoliu paremta operacinė sistema buvo pradėta kurti kaip OS/2 3.0, tačiau dėl MS bei IBM nesutarimų tai tapo atskiru produktu.

Windows NT 4 

Kita Windows NT karta. Didžiausias skirtumas – atsinaujinęs darbalaukis. Taip pat buvo išleista daugybė atnaujinimų, skirtų darbui internete supaprastinti bei naudoti OS serveriuose.

Windows 2000 
Iš pradžių planuota kaip namų vartotojams skirta operacinė sistema, išleidžiama kaip verslo vartotojams skirta sistema.

Windows ME (Millenium Edition) 
Paskutinė MS-DOS pagrindu sukurta operacinė sistema. Skirta namų vartotojams.

Windows XP 
Per 5 pirmus metus buvo parduota apie 400 milijonų sistemos kopijų. Iki 2014 m. balandžio šis skaičius perkopė milijardą.

2014 m. balandžio 8 d. Microsoft nutraukė Windows XP palaikymą.

Windows Server 2003 
XP pagrindu paremta operacinė sistema, kurios branduolys yra optimizuotas veikimui interneto serveriuose.

Windows Vista 
Microsoft operacinė sistema, turinti 6 versijas. Iki oficialaus pavadinimo paskelbimo buvo naudojamas kodinis pavadinimas Windows Longhorn.

Windows Server 2008 
Vista pagrindu paremta operacinė sistema, kurios branduolys optimizuotas veikimui interneto serveriuose.

Kodinis pavadinimas – Windows Server Codename „Longhorn“.

Windows 7 
Labiausiai naudojama operacinė sistema (pagal „Net Applications“ duomenis 2014 m.). Ankstesni kodiniai pavadinimai Blackcomb ir Viena. Išleista sistema turėjo daug naujų funkcijų – atnaujintas Windows Aero, Jump Lists, pagerinta meniu juosta ir t. t.

Windows 8 
Microsoft Windows versija, panaikinusi „Pradėti“ meniu ir pakeitus jį „Pradžios (Metro)“ ekranu, siekiant daugiau prieinamumo liečiamiesiems ekranams.

Windows 8.1 
Atnaujinta Windows 8 versija, sugrąžinusi „Pradėti“ mygtuką, bet meniu pakeitusi „Pradžios (Metro)“ ekranu.

Windows 10 
Išleista 2015 m. liepos 29 dieną nemokamo atnaujinimo Windows 7, 8, 8.1 naudotojams forma vieneriems metams. Sugrąžinusi „Pradėti“ meniu, kartu sujungusi tai su Windows 8 ekranu. „Pradžios (Metro)“ ekranas taip pat yra pasiekiamas per nustatymus. Su nauju Windows Phone balso asistentu „Cortana“, nauja interneto naršykle, su patobulintu įvairių programų rodymu vienu metu, su galimybe turėti daugiau negu vieną darbalaukį vienoje paskiroje, „DirectX 12“.

Sistemų naudojimas

Šaltiniai